**О Б Я В Л Е Н И Е**

Oбщина Хасково в качеството си на партньор на Агенция за социално подпомагане, която е конкретен бенефициент по проект „Приеми ме 2015” финансиран от оперативна програма "Развитие на човешките ресурси " и съфинансиран от Европеиския съюз чрез "Европейски социален фонд" BG05М9ОР001-2.002-0132-С01, ще осъществи подбор на **двама социални работници**, предоставящи услугата „Приемна грижа” в община Хасково

**І. ОПИСАНИЕ НА ДЕЙНОСТТА НА СОЦИАЛНИЯ РАБОТНИК**

**Основни функции:**

1. Познава и прилага нормативната уредба в сферата на закрила на детето и в т.ч. услугата “Приемна грижа”.
2. Познава подробно всички дейности, свързани с услугата ”Приемна грижа” и ги прилага в работата с приемните семейства.
3. Участва в разработването на план за ползване на услугата “Приемна грижа”.
4. Консултира приемните родители, в зависимост от техните потребности.
5. Предоставя подкрепящи услуги – обучения на кандидати за приемни родители, супервизия, семейна конференция и групи за самопомощ.
6. Работи в тясно сътрудничество с отдел ”Закрила на детето” към Дирекция “Социално подпомагане” обслужващ територията на съответната община.
7. Поддържа връзка с други организации и институции, касаещи проблемите и потребностите на приемните родители и децата настанени в приемни семейства.
8. Отговаря за правилното и своевременно водене и съхраняване на цялата документация по случаите, за които отговаря, съгласно изискванията за информиране и публичност на Оперативна програма “Развитие на човешки ресурси”.
9. Участва в организираните обучения от екипа за организация и управление на проекта.
10. Участва при провеждане на екипни срещи.
11. Спазва професионалната етика и съхранява професионална тайна. Не разпространява лична информация за потребителите, станала му известна при или по повод изпълнение на служебните си задължения, която би довела до нарушаване правата или интересите им.
12. Познава и спазва етичния кодекс на работещите с деца.

**Минимални изисквания за заемане на длъжността:**

1. Висше образование – завършена образователна степен бакалавър в сферата на хуманитарните дейности.
2. Професионален опит – не е необходим. Опит в сферата на хуманитарните дейности, социална работа, психология, терапия и /или услуги и мотивация за работа с деца и семейства са предимство.
3. Опит при изпълнение на проекти – минимум една година.

**Специфични изисквания:**

1. Компютърна грамотност - Microsoft Word, Microsoft Excel, Internet.
2. Опит при работа в екип.

Длъжността се заема чрез сключване на трудов договор по чл. 67, ал. 1, т. 2, във връзка с чл. 68, ал. 1, т. 2 от Кодекса на труда.

Възнаграждението по трудовия договор се осигурява по проект ”Приеми ме 2015” *-* BG05M9OP001-2.002-0132-C01, финансиран от Оперативна програма „Развитие на човешките ресурси“, съфинансирана от Европейския съюз чрез Европейския социален фонд.

Минималната основна месечна работна заплата е в размер на 600,00 лв.

**ІI. РЕД ЗА ПРОВЕЖДАНЕ НА ПОДБОРА**

1. Необходимите документи, които следва да бъдат представени от кандидатите за участие в подбора са:

* Писмено заявление за кандидатстване.
* Автобиография по образец.
* Декларация по образец.
* Декларация по чл. 107а от Кодекса на труда.
* Копие от документи за придобита образователна степен, допълнителни квалификации.
* Копие от документи, удостоверяващи продължителността на професионалния опит.

1. Документите следва да се подават лично или чрез пълномощник, или по куриер /валидна е датата на получаване/ в личен състав към ”Друг идейности по образование, култура и здравеопазване”, стая 407, ет.4 на община Хасково, **за проект** ”**Приеми ме 2015**”- BG05М9ОР0001-2.002-0132-С01, финансиран от Оперативна програма ”Развитие на човешките ресурси”, съфинансирана от Европейския съюз чрез Европейския социален фонд в срок от 16.12.2015 г. до 17.00 часа на 22.12.2015 г. включително.
2. Всяко постъпило заявление за участие в подбора в рамките на обявения срок се разглежда от комисия, определена със заповед на кмета на община Хасково, в която участва представител на Дирекция “Социално подпомагане”.
3. Подборът протича в два етапа:
   * Проверка за съответствието на представените документи с обявените изисквания, в 1 (едно) дневен срок от изтичане срока на обявлението.
   * Интервю в 1 (едно) дневен срок след проверката на съответствията на представените документи.

До по – нататъшно участие в процедурата за подбор не се допускат лица, които не са представили всички необходими документи в срок или представените документи не удостоверяват изпълнението на изискванията.

Списъците на допуснатите и недопуснатите до интервю  кандидати, както и датата, часът и мястото на провеждане на интервюто се обявяват на интернет страницата на община Хасково и на информационното табло на служебния вход на сградата на община Хасково до 23.12.2015 г.

В списъка на недопуснатите до събеседване кандидати се посочват основанията за недопускането им.

Интервюто се провежда от комисията по т. 3 и има за цел да се установи в каква степен всеки кандидат притежава професионалните и делови качества и мотивация, необходими за изпълнението на длъжността.

След приключване на работата си комисията изготвя протокол с резултатите от интервюто и списък с класираните кандидати в 1 (едно) дневен срок от провеждането на интервюто.

Кметът на община Хасково сключва трудов договор с класираните кандидати.

**III. МЯСТО НА ИЗПЪЛНЕНИЕ НА ДЛЪЖНОСТТА.**

община Хасково